Betogers maak amok by Pta-ouetehuisOwerhede waak by die ouetehuis. Foto: Verskaf Vrywilligers en ŉ paar helpers moet tans bont staan om na nagenoeg 160 bejaardes, waarvan sommiges bedlêend is, by ŉ private ouetehuis in Pretoria se middestad om te sien nadat betogers glo onwettig toegang tot die perseel verkry het. Ian Cameron, AfriForum se hoof van gemeenskapsveiligheid, het Woensdag aan Maroela Media gesê tussen 50 en 60 mense, geklee in EFF-kleredrag, het tussen 09:00 en 10:00 by die ouetehuis, Huis Davidtz op die hoek van Schubart- en Johannes Ramokhoasestraat, opgeruk en deur ŉ heining toegang tot die perseel verkry. “Van die mense het die ouetehuis binnegegaan en van die personeel uitgejaag en weier sedertdien dat hulle teruggaan in die gebou om na die bejaardes om te sien,” het Cameron gesê. Die polisie se openbare onluste-eenheid, metropolisie en ŉ private veiligheidsmaatskappy wat deur AfriForum ontbied is, is by die tehuis ontplooi om die situasie te ontlont en ŉ oplossing te probeer vind. Cameron bestempel die situasie as gespanne, maar onder beheer. Geen ernstige beserings is tot dusver aangemeld nie, maar kommer heers oor die versorging van die bejaardes in die ouetehuis. Leonora Strydom, die tehuis se bestuurder, het vlugtig van binne die tehuis met Maroela Media gepraat en gesê dit gaan dol, maar tot dusver is die situasie onder beheer. Sy kon nie in dié stadium verder kommentaar lewer nie. Daar is tans vrywilligers wat help om vir die bejaardes kos te gee en almal wat in die gebou is help om na die bedlêendes om te sien wat gereeld omgedraai moet word. Sr.supt. Isaac Mahamba, woordvoerder van die Tshwane-metropolisie (TMPD), het aan Maroela Media bevestig beamptes is na die toneel ontbied en hou die situasie dop. Volgens Cameron is salarisse glo die rede vir die ontwrigting. Van die betogers is glo versorgers en verpleegsters wat oor arbeidskwessies betoog. Strydom het aangedui sy werk al 42 jaar by die ouetehuis en al haar arbeidsake is in orde. Benjamin Ephraim, die EFF se koördineerder vir die Tshwane-streek, kon nie dadelik vir kommentaar bereik word nie. Maroela Media het verneem die tehuis se regsverteenwoordiger is besig om ŉ dringende hofinterdik teen die betogers te probeer kry. Betogers by Huis Davidtz. Foto: Verskaf